《吴伯昭红莲绿幕图歌》
元代·黄镇成

乌君之山从西来，拔地万仞青崔嵬。划然磅礴下江浒，云麓隐隐栖楼台。

上有飞萝罥挂古乔木，下有沧浪万顷青如苔。红莲绰约泛渚净，绿幕缥缈临湖开。

云烟捲风岛屿没，窗户洗雨冰霜回。高人自是青云客，日向湖亭赏山色。

昔年走马踏红尘，射杀南山双白额。今日纶巾羽扇閒，独面清泠饮冰蘖。

壶箭收投胜负空，棋枰罢局机筹息。延陵公子昔称贤，画手复见今道玄。

有声之画宜诗篇，为子作歌将画传。

作者简介：黄镇成（1287－1362）字元镇，号存存子、紫云山人、秋声子、学斋先生等。邵武（今福建邵武县）人，元代山水田园诗人，与黄清老（邵武故县人）被后人并称为“诗人二黄”。初屡荐不就，遍游楚汉齐鲁燕赵等地，后授江南儒学提举，未上任而卒。著有《秋声集》四卷、《尚书通考》十卷。